—Hallo Peter, og velkommen til kvantefysikkens verden! Filminnspillingen foregår i Harvard-universitetets eget studio, mot en grønn vegg. Her er innspillings-timeplanen full hver eneste dag. Etter at studentassistenter har lagt på animasjoner i bakgrunnen, skal videoen spres til tusener av studenter verden over, som en del av høstens kvantefysikkurs. På to år har en million studenter fra 195 land registrert seg for Harvards nettkurs. Det er like mange som universitetet har utdannet på campus i samtlige år siden etableringen i 1636. Videoene brukes også i undervisningen internt, og utfyller de tradisjonelle forelesningene. På sikt kan kursene også true etablerte institusjoner, fordi de er gratis og uten opptakskrav. Økonomiprofessor ved Harvard Clayton M. Christensen har kalt dem en innovasjon som kan forandre hele utdanningssystemet, og spådd at 25 prosent av verdens høyskoler og universiteter vil gå dukken innen 15 år. —Nettkursene kan gi deg de kvalifikasjonene du trenger for et yrke på en rimelig og enkel måte. Da trenger du ikke nødvendigvis en grad eller et sertifikat, har han sagt. I Boston er de usikre på om dette er noe å frykte. Foreløpig tilbyr Harvard og MIT i svært liten grad nettstudier som gir studiepoeng. Samtidig er vanlige studier ved universitetene svært kostbare. —Det er mye diskusjon rundt dette, og ingen klar konklusjon. Vi må inn i denne verden uten at vi kannibaliserer det vi har, sier TC Haldi ved MITx. Krokan legger til at det er mange forskjeller på høyere utdanning i USA og Norge. Blant annet er utdanning dyrt i USA og gratis i Norge. I Norge brukes utdanning dessuten som distriktspolitikk. Derfor tror Krokan omveltningene vil kunne få større konsekvenser for amerikanske universiteter enn norske. —Men jeg tror endringene vil presse skolene her i landet til å samarbeide bedre. I tillegg kan nettkurs komme til å erstatte enkelte fag lokalt. Uvant undervisningsmåte For de to foreleserne på Harvard, fysiker Peter Love (39) og kjemiker Carlos Amador-Bedolla (53), er videoundervisning uvant. Flere av professorene må læres opp av skuespillere før de er klare til innsats.